เร่งขับเคลื่อนประเทศ ด้านการพัฒนาดิจิทัล ผ่านกองทุนพัฒนาดิจิตทัลเพื่อเศรษฐกิจและสังคม ย้ำต้องไม่ซ้ำซ้อน เกิดประโยชน์กับส่วนรวม
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรี เรียกประชุมคณะกรรมการบริหารกองทุนพัฒนาดิจิทัลเพื่อเศรษฐกิจและสังคม ครั้งที่ 5 / 64 เพื่อเร่งขับเคลื่อนประเทศด้านการพัฒนาดิจิทัล ณ ห้องประชุม 301 ณ ทำเนียบรัฐบาลที่ประชุมรับทราบ การทูลเกล้าฯถวายทรัพย์สินทางปัญญา ที่เกิดขึ้นจากการดำเนินโครงการพัฒนาบทเรียนออนไลน์และส่งเสริมการเรียนรู้ภาษาบาลี แด่สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เมื่อวันที่  18 ตุลาคมที่ผ่านมาและผลการดำเนินงานกองทุนที่ผ่านมา จากนั้นร่วมกันพิจารณาให้ความเห็นชอบโครงการต่างๆ การปรับปรุงคณะอนุกรรมการและคณะทำงาน แนวทางการบริหารจัดการกองทุนและทุนหมุนเวียน รวมทั้งเตรียมการเปิดรับทุนปี 2565 ของหน่วยงานของรัฐ เอกชนและบุคคลทั่วไป กรอบวงเงิน 2,500 ล้านบาท เปิดรับ 14 กุมภาพันธ์ - 31 มีนาคม 2565 โดยมีกรอบการส่งเสริมใน 4 ด้าน ประกอบด้วย ด้านการบริหารจัดการการเกษตร ด้านการบริการภาครัฐและการใช้ประโยชน์จากข้อมูลขนาดใหญ่ ด้านการจัดการศึกษาส่งเสริมพัฒนาบุคลากร ด้านการนำเทคโนโลยีและนวัตกรรมมาใช้งาน พร้อมเห็นชอบแต่งตั้งคณะทำงานวิเคราะห์โครงการหรือกิจกรรมของกองทุน จำนวน 3 คณะพลเอก ประวิตร ย้ำขอให้ร่วมพิจารณากลั่นกรองโครงการต่างๆ ให้รอบคอบ ตามกรอบกองทุนที่กำหนด ไม่ให้เกิดการซ้ำซ้อนกับโครงการของหน่วยงานปกติของแต่ละกระทรวง และเป็นไปตามระเบียบ ขั้นตอน โดยโครงการต้องสามารถดำเนินการได้จริงและเกิดประโยชน์กับประชาชนอย่างแท้จริง พร้อมทั้งกำชับการบริหารความเสี่ยงและควบคุมภายใน ตรวจสอบภายในต้องรัดกุม เพื่อความโปร่งใสและให้กองทุนเป็นส่วนหนึ่งในการขับเคลื่อนการพัฒนาด้านดิจิทัลของประเทศต่อไป